b'\n_START_ARTICLE_\nKosovon albaanit\n_START_SECTION_\nHistoria\n_START_PARAGRAPH_\nTraakialais-illyrialainen dardanien heimo asutti antiikin Makedonian pohjoispuolella olevaa Dardaniaa, joka oli suunnilleen nykyisen Kosovon alueella. Varhaisimpia mainintoja dardaneista tunnetaan jo 12. vuosisadalta eaa. Dardanien kaupunkeja olivat muun muassa Ulpiana, Naissus (Ni\xc5\xa1), Vicianum ja Scupi. Heimon p\xc3\xa4\xc3\xa4kaupunki oli Damastion. Dardanit olivat uhkana makedonialaisille, jotka joutuivatkin usein sotaan dardaneja vastaan. Muun muassa Makedonian kuningas Perseus teki sotaretken heit\xc3\xa4 vastaan vuonna 170 eaa. _NEWLINE_Ensimm\xc3\xa4isell\xc3\xa4 vuosisadalla eaa. dardanit hy\xc3\xb6kk\xc3\xa4siv\xc3\xa4t yhdess\xc3\xa4 Scordiscien ja Maedien kanssa Rooman Macedonian provinssiin. Roomalaiset kuitenkin kukistivat dardanit 6 jaa. ja vuonna 87 Dardania liitettiin Moesia Superiorin provinssiin. Keisari Diocletianus erotti Dardanian Moesia Superiorista vuonna 284 ja teki siit\xc3\xa4 erillisen provinssin. Illyrialaisuudestaan ylpe\xc3\xa4t dardanit eiv\xc3\xa4t kuitenkaan suostuneet sulautumaan roomalaiseen kulttuuriin vaan s\xc3\xa4ilyttiv\xc3\xa4t oman kielens\xc3\xa4 ja perinteens\xc3\xa4. He olivat silti yksi enimm\xc3\xa4isist\xc3\xa4 kristinuskon omaksuneista eurooppalaisista kansoista. Rooman valtakunnan jakautumisen yhteydess\xc3\xa4 Kosovo j\xc3\xa4i Bysantin alaisuuteen, ja silt\xc3\xa4 ajalta on perua Kosovon monien kolmilaivaisten basilikojen rakennusperinne. Illyrialaisia alettiin vasta my\xc3\xb6hemmin kutsua yleisesti albaaneiksi er\xc3\xa4\xc3\xa4n toisen, nykyisen Albanian alueella asuneen Albanoi-heimon mukaan.'